حار يافول ( ابوشوشة ) ........مثل سبق ( الرياض ) تصدقون يا عيال ...بعض الأخبار تخليك تفرفش مثل البلبل وبعضها لا والله تخليك مثل الديك الممعوط ريشة مثال البارح صعدت إلى سطح المنزل برفقة الأسرة الكريمة حيث الهواء العليل وزقزقة العصافير حيث قمنا بتناول طعام العشاء بعدها تبادلنا أطراف الحديث في جو تسوده الألفه والمودة والحياة الرغيدة والأحترام المتبادل يعني بدون جناقير وركب وعوم في الشوش زي زمان قبل يجي طاري زيادة الراتب والفروقات ... بعدها أخذ نجلي عبداللطيف يحوم بسيكله ابو ثلاث عجلات .. كالعصفور السعيد في أرجاء السطح في مثل هذا الجو هاجت قريحة ... البلية أم عبد اللطيف :36_1_53[1]: اسدحت علي سؤال يذبل الكبد من كثر ما تسأله ... وأخذت بطرح ورقة عمل على طاولة إجتماع سطحنا الموقر أعدتها مسبقا جاء فيها ما يلي:- 1- بنسوي جبس لمجلس الحريم 2- الصاله بنفصلها باطرمة 3- الفرن عيونه مسددة يبغاله غيار 4- ام سليمان انفست يبغالها هديه مع خمسين ريال ملفوفة في منديل 5- عبدالطيف كبر ويبغاله غرفة نوم .... هههه قالت ايش غرفة نوم لعبد اللطيف ولدي وانا اعرفه ما هو حق غرف نوم أوقات القاه راقد على الدرج الله يحرسه .... المهم القائمة تطول وتطول فيه اشياء والله مستحي اقولها ... ( مشفرة ) خرجنا من الإجتماع بالتوصيات التالية كل الطلبات سوف تنفذ ومن ورى فرك خشم ابو شوشة سواء جات الفروقات والا ما جات حاولنا نهدي الأمور بذكر بعض الأمثلة مثل ( اذا كان حبيبك عسل يا أم عبد اللطيف لا تلحسينه كله ) عسل ولا مربى انا مالي شغل ... طبعاً الكلام لزوجة ابو شوشة لميت نفسي وتدحدرت مع الدرج مكسور الخاطر اقول في قرارت نفسي يابو شوشة اذا ما جات الفروقات هاليومين القرض داحج داحج ما فيها كلام ولا بتفتح على نفسك باب مشاكل مع المذكورة أنفاً اللي والله ما عندها تفاهم غير خربشة العينين . وهكذا دواليك قلت يا بوشوشة ما تضيق إلا تفرج خلها على ربك ما لك غير الصبر روح افتح الجهاز يمكن تلاقي خبر منا ولا منا عن الفروقات .... ويا فكت خير أول ما طاحت عيني على موضوع كاتبه أحد الأخوان في منتدانا يقول فيه إن المدرسين راح يفتحون باب للموظفين بالمطالبة بترقيتهم على مراتبهم اللي يستحقونها اسوة بالمعلمين .. على ما أظن إنه يقول هذا الخبر جاء في جريدة أو مجلة قلت خلاص ما دام هذا الكلام جاء في جريدة او مجلة والعالم الحاسدة قامت توطوط بصراحة حسيت بغموة وفقدت الأمل . قمت بمعط سلك الجهاز من الفيش بدون ما سكرة من الإحباط ورحت انطويت على فراشي مثل السدو مهموم مغموم مقهور .. يمكن لو قابلتني ام عبد اللطيف ذاك الوقت مالها عن الهد الخطافي اللي يرقدها في العناية 8 شهور . بس الحمد الله أني ما قابلتها . : انتظرونا في الجزء الثاني من الموضوع وفيه ماذا فعل ابو شوشة قبل أن ينام ما هي البشارة التي زفها عبد اللطيف لوالده ابو شوشة عندما صحى الصباح ما هو تحليل ابو شوشة للظاهرة التي بشره بها ابنه وما علاقة المعلمين والمعلمات بتلك البشارة ما هي الفراحة... يعني ( البشارة ) التي اعطاها ابوشوشة لأبنه